**Aðalfundur LÍ**

**29. og 30. október 2021**

**Ályktun**

**um sérfræðilæknisþjónustu utan sjúkrahúsa**

Aðalfundur Læknafélags Íslands haldinn í Reykjavík 29.-30. október 2021 telur mikilvægt að þegar verði snúið við þeirri skerðingu sem orðið hefur á þjónustu sérfræðilækna á stofu. Síðastliðin 5 ár hafa sjúklingar sem þurfa á þessari mikilvægu þjónustu að halda orðið fyrir allt að 20% raunminnkun þjónustu og erfitt hefur reynst að fá hana annars staðar í kerfinu enda álag þar mikið.

Aðalfundurinn skorar á nýja ríkisstjórn að ganga þegar til samninga við sérfræðilækna. Síðasti samningur var gerður árið 2013 og frá árslokum 2018 hefur enginn samningur verið í gildi.

**Greinargerð**

Þessi skerta þjónusta veldur auknu álagi á bráðadeildir, Læknavakt og á heilsugæslu.

Erfiðara hefur reynst að innleiða nýjungar sem er óboðlegt í þekkingariðnaði eins og læknisfræði og hefur áhrif á öryggi sjúklinga.

Samningsleysi hindrar nýliðun í þessari mikilvægu 2. stigs þjónustu innan heilbrigðiskerfisins. Meðalaldur lækna á stofu hefur því hækkað talsvert og ef fram fer sem horfir mun hún leggjast af í núverandi mynd.

Í stað þess að styðja við aðra þætti heilbrigðiskerfisins og geta tekið við verkefnum sem t.d. þurftu áður sjúkrahúsinnlögn er staðreyndin samdráttur í sérfræðilæknisþjónustu.

Sérfræðilæknum hefur fækkað mikið í nokkrum sérgreinum. Ástandið gæti brátt orðið að engir læknar starfi innan ákveðinna sérgreina.

Fundurinn bendir á að niðurskurður um 3 milljarða í sérfræðilæknisþjónustunni hefur íþyngjandi áhrif annarsstaðar í heilbrigðiskerfinu og er hluti þess álags og þess vanda sem blasir við á ýmsum öðrum sviðum heilbrigðiskerfisins.